b'\n_START_ARTICLE_\nLiito-oravankirppu\n_START_SECTION_\nKoko ja tuntomerkit\n_START_PARAGRAPH_\nMuiden kirppujen tapaan pieni, sivusuunnassa litistynyt hy\xc3\xb6nteinen. Koiraan ruumis on 2,3\xe2\x80\x933,0 mm ja naaraan 2,5\xe2\x80\x933,8 mm pitk\xc3\xa4. P\xc3\xa4\xc3\xa4ss\xc3\xa4, tuntosarven takana on kahdessa riviss\xc3\xa4 sukasia 0\xe2\x80\x931 sek\xc3\xa4 2\xe2\x80\x933 kappaletta. Niskan pronotaalikammassa on v\xc3\xa4hemm\xc3\xa4n kuin 24 piikki\xc3\xa4. Tarkka lajinm\xc3\xa4\xc3\xa4ritys tapahtuu tutkimalla takaruumiin k\xc3\xa4rkiosaa mikroskoopilla. Koiraalla takaruumiin kahdeksas vatsakilpi on pitk\xc3\xa4 ja kapea ja siin\xc3\xa4 on pitki\xc3\xa4 k\xc3\xa4rkisukasia. Yhdeks\xc3\xa4s vatsakilpi on laajentunut. Naaraalla seitsem\xc3\xa4nnen vatsakilven reuna muodostaa kulman. Naaraan spermathecan bulgaksi kutsuttu osa on sylinterin muotoinen ja hillaksi kutsuttua osaa leve\xc3\xa4mpi._NEWLINE_L\xc3\xa4hin sukulaislaji on oravankirppu (Ceratophyllus (Monopsyllus) sciurorum)\n_START_SECTION_\nLevinneisyys\n_START_PARAGRAPH_\nLajin levinneisyysalue ulottuu Kamtsatkalta, Japanin pohjoisosista, Koreasta, Kiinasta ja Taiwanin pohjoisosista Siperian ja Keski-Aasian poikki L\xc3\xa4nsi-Ven\xc3\xa4j\xc3\xa4lle. Pohjoismaissa liito-oravankirppua tavataan ainoastaan etel\xc3\xa4isess\xc3\xa4 Suomessa.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nLiito-oravankirppu on nimens\xc3\xa4 mukaisesti liito-oravan (Pteromys volans) ulkoloinen. Lajin tarkemmat elintavat ovat kuitenkin tuntemattomat. Liito-oravan pesiss\xc3\xa4 el\xc3\xa4\xc3\xa4 my\xc3\xb6s muita kirppulajeja, mutta liito-oravankirppu on n\xc3\xa4ist\xc3\xa4 ainoa t\xc3\xa4ysin liito-oravaan sidottu laji. Suomessa se n\xc3\xa4ytt\xc3\xa4\xc3\xa4 esiintyv\xc3\xa4n pesiss\xc3\xa4 ainoana kirppuna kes\xc3\xa4ll\xc3\xa4 aikana, jolloin liito-oravalla on uusia poikasia._NEWLINE_Suomessa liito-oravankirppu on ainoana kirppulajina luokiteltu uhanalaiseksi, sill\xc3\xa4 se ei vaarantuneeksi luokiteltuun is\xc3\xa4nt\xc3\xa4lajiinsa sidottuna voi olla ainakaan sit\xc3\xa4 v\xc3\xa4hemp\xc3\xa4\xc3\xa4 uhanalainen.'